ओदा मन करा करदा हा जे उसी फंग लग्गी जान ते ओ सुत्ते दे अपने घरा आलें गी ठुआलै, अपनी सस्सू गी ठुआलै-मां जी जित्थुं मरजी, जियां बी होऐ कल बडलै मिगी सकोलड़ें दा ध्यार भाऊ दे हत्थ भेजी ओड़ेओ-उट्ठो नां, ध्यार त्यार करो ते बडलै इनें गी बजार भेजिऐ शैल बधिया कपड़ा मेरे दौं सूटें दा मंगाई देओ-नेआ कपड़ा जिसी दिक्खिऐ किश्णा गी होश आई जा, ते कोतर सौ खमीरा, ते त्रै, नईं, पञ्ज अम्बें दे टोकरे ते मेरे सकोलड़े-कल बडलै उठदे गै मेरे भाऊ गी गड्डी चड़ाई ओड़ेओ-तुस निं जानदे जे मिगी ध्यार निं आया तां मेरी ते थुआड़ी किन्नी भंडी होनी ऐ। भाएं मेरी कोई टूम बेचो, भामें कुसै कोला दुआर चुक्को पर मिगी कियां जा? ते कल जेकर ध्यार निं आया तां केह् होग?